stanford-oval/wikipedia huggingface dataset:
חסידות קוברין-ביאליסטוק
תולדות החסידות

רבי מנחם נחום עפשטיין נולד לרב יהודה לייב בשנת תר"ו. אביו היה חתנו של רבי ישראל מבהפלי נכדו של רבי מנחם נחום טברסקי מצ'רנוביל ודודו של רבי אהרן מצ'רנוביל. אביו והוא היו חסידי קוצק. לאחר נישואיו לאשתו מרת ביילא רחל בתו של חמיו ר' משה אפלבוים ומרת חנה אסתר שהייתה נינתו של רבי נחמן מברסלב התגורר בקוברין שם נהיה תלמידו של רבי אברהם מסלונים בעל ה'יסוד העבודה'. אחר פטירתו של ה'יסוד העבודה' בשנת תרמ"ד, היו חילוקי דעות בחסידות לגבי הממשיך, היו שצידדו בנכדו רבי שמואל מסלונים והיו שצידדו בחתנו ואחיינו רבי משה מרדכי מקוברין, בן אחיו רבי הלל. זמן רב לא הייתה החלטה ובינתיים תלמידו רבי מנחם נחום עפשטיין החל לנהל עדה בקוברין. בשנת תרנ"ו עבר לביאליסטוק (שם גם ניהל מאוחר יותר רבי אברהם השני מסלונים ה'בית אברהם' את חצרו). בנו היה רבי מרדכי יהודה עפשטיין חתן רבי יעקב ליינער מאיזביצא. חתניו היו: הרב שמחה מנדלבאום (שהגיע מארץ ישראל להשתדך איתו), רבי מאיר שלום שצדרוביצקי ממשיכו באדמו"רות, ורבי יצחק אהרן וינגרטן מיאנוב-קוברין. נפטר בא' באב תרע"ח.
חתנו רבי מאיר שלום בן הרב דב שצדרוביצקי כיהן אחריו באדמו"רות. רבי מאיר שלום שימש כסגן הרב בביאליסטוק 30 שנה. לאחר פטירת חמיו החל לנהל את חצירו. נפטר בכ"ב באב ת"ש.
בנו של רבי מאיר שלום, רבי שמואל אהרן מילא את מקומו. היה חתנו של רבי פנחס יששכר מסוסנוביץ מגזע ראדושיץ. רבי שמואל אהרן היה מגדולי עסקני אגודת ישראל באירופה. לאחר המלחמה עלה לארץ ישראל והתגורר בתל אביב, שם כיהן סגן יו"ר הוועד הפועל של אגודת ישראל בארץ ישראל, ויו"ר סניף אגודת ישראל בתל אביב. על אף תפקידיו התנהג בפשטות ובצניעות. חתניו היו רבי ישראל דן טאוב ממודז'יץ ורבי דוד מתתיהו רבינוביץ מביאלה בני ברק. בניו האחרים של רבי מאיר שלום היו הרב משה זאב חתן רבי יהושע עוזיאל וינטרוב ממרקישוב בוורשה והרב יצחק צבי חתן רבי ישראל יצחק קאליש מסקרנביץ.
טצ'אלה (היקום הקולנועי של מארוול)

| --- | --- |

הפנתר השחור בגילומו של צ'דוויק בוזמן, שפי שהופיע על כרזה אלטרנטיבית לסרט היקום הקולנועי של מארוול "הפנתר השחור".
 הופעה ראשונה:  קפטן אמריקה: מלחמת האזרחים 
 גילום הדמות:  צ'דוויק בוזמן
 מידע
 שם אמיתי:  טצ'אלה
 תואר:  מלך ואקאנדה נסיך ואקאנדה (עד שנת 2016) הפנתר השחור
 שיוך:  הנוקמים צבא ואקאנדה
 מומחיות:  קרב פנים אל פנים
 כוחות:  פרצי אנרגיה
 כלי נשק:  חליפת הפנתר השחור וטפרים נשלפים עשויי ויברניום
 אזרחות:  ואקאנדית
 דמויות קשורות
 משפחה:  טצ'אקה (אב) רמונדה (אם) שורי (אחות) נאקיה (בת זוג) טוסיין/ טצ'אלה השני (בן) נג'ובו (דוד) אריק "קילמונגר" סטיבנס/ נג'דקה (בן דוד)
 חברים:  נאקיה אוקויה שורי סטיב רוג'רס באקי בארנס טוני סטארק נטשה רומנוף ויז'ן ג'יימס רודס סם וילסון ונדה מקסימוף
 אויבים:  הלמוט זמו יוליסס קלו אריק סטיבנס תאנוס המסדר השחור
 
טצ'אלה (באנגלית: T'Challa), הידוע גם בתואר הפנתר השחור (Black Panther), הוא דמות בדיונית המגולמת על ידי צ'דוויק בוזמן בזיכיון זיכיון הסרטים של היקום הקולנועי של מארוול (MCU). הדמות מבוססת על דמות בעלת אותו שם בפרסומה של חברת מארוול קומיקס.
טצ'אלה מתואר בתחילה כנסיך האומה האפריקאית ואקאנדה, אשר משתמש בחליפת ויברניום מתקדמת, ובעל כוח וזריזות על-אנושיים המוענקים לו על ידי עשב בצורת לב. לאחר שאביו טצ'אקה נרצח, טצ'אלה הופך למלך ומוצא את עצמו בעיצומו של סכסוך בין הנוקמים. לאחר שגילה שהאשם במות אביו הוא הלמוט זמו, טצ'אלה מכניע אותו. טצ'אלה מתעמת עם בן דודו אריק סטיבנס שגוזל את כס המלכות, אך בסופו של דבר זוכה בכס בחזרה ומסכל את הניסיון של סטיבנס להשתמש במשאבים הטכנולוגיים העצומים של ואקאנדה כדי לכבוש את העולם. במהלך הסכסוך נגד תאנוס, טצ'אלה מוביל את צבאות ואקאנדה לצד הנוקמים, אך נופל קורבן להתפוררות. לאחר שהושב לחיים על ידי הנוקמים, הוא מצטרף אליהם בקרב האחרון נגד תאנוס לפני שהוא שב למשפחתו. טצ'אלה נכנע למחלה לא ידועה ונפטר, והתואר שלו מועבר לאחותו הצעירה, שורי.
טצ'אלה נועד במקור להיות דמות מרכזית ביקום הקולנועי של מארוול, אך הופיע רק בארבעה סרטים ביקום הקולנועי לפני שבוזמן נפטר ממחלת הסרטן באוגוסט 2020. קווין פייגי אישר שהדמות לא תלוהק מחדש וגם לא תופיע באמצעות CGI עבור תיאורי לייב אקשן עתידיים של טצ'אלה. הדמות הופיעה בארבעה סרטים: "קפטן אמריקה: מלחמת האזרחים", "הפנתר השחור", "הנוקמים: מלחמת האינסוף" ו"הנוקמים סוף המשחק". כמו כן, גרסאות חלופיות של הדמות הופיעו בעונה הראשונה של הסדרה "מה אם...?" אשר יצאה לאחר מותו של בוזמן. בוזמן דיבב את טצ'אלה ומאדיקס רובינסון דיבב גרסה צעירה של הדמות. סדרת ספין אוף אשר מתרכזת בסטאר-לורד טצ'אלה נמצאת בגיהנום פיתוחי עקב מותו של בוזמן.
ביוגרפיה בדיונית > הרדיפה אחר באקי בארנס

בשנת 2016, טצ'אלה השתתף בוועידת האומות המאוחדות בווינה, שם היו אמורים לאשרר את הסכמי סוקוביה המסדירים את פעילות גיבורי העל. עם זאת, פצצה הורגת את אביו, המלך טצ'אקה מוואקאנדה. צילומי האבטחה מצביעים על כך שהמחבל הוא באקי בארנס, אותו טצ'אלה נשבע להרוג.
סטיב רוג'רס וסם וילסון עוקבים אחר בארנס לבוקרשט ומנסים להגן עליו מפני טצ'אלה והרשויות, אך הארבעה, כולל טצ'אלה, נתפסים על ידי משטרת בוקרשט וג'יימס רודס. הלמוט זמו מתחזה לפסיכיאטר שנשלח לראיין את בארנס, ומדקלם את מילות הקוד שמפעילות את שטיפת המוח של בארנס. הוא שולח את בארנס להשתולל כדי לכסות את הבריחה שלו עצמו. בארנס נלחם לזמן קצר בטצ'אלה כשהוא בורח מהבניין, שם רוג'רס עוצר אותו ומגניב אותו משם.
רוג'רס מגייס את סקוט לאנג, ונדה מקסימוף וקלינט ברטון שיעזרו לווילסון, לבארנס ולו לרדוף אחרי זמו. טוני סטארק מרכיב צוות משלו המורכב מטצ'אלה, נטשה רומנוף, רודס, ויז'ן ופיטר פארקר כדי ללכוד את העריקים. הצוות של סטארק מיירט את הקבוצה של רוג'רס בשדה התעופה בלייפציג, שם הם נלחמים, עד שרומנוף מחשמלת את טצ'אלה כדי לאפשר לרוג'רס ולבארנס להימלט.
טצ'אלה עוקב אחר רוג'רס ובארנס למתקן הידרה בסיביר, ומגלה שזמו הוא העבריין האמיתי. בזמן שרוג'רס ובארנס נלחמים בסטארק, טצ'אלה מונע מזמו להתאבד ולוקח אותו לרשויות. טצ'אלה מעניק לבארנס מקלט בוואקאנדה, שם בוחר בארנס לחזור למצב קיפאון עד שתמצא תרופה לשטיפת המוח שלו.
ביוגרפיה בדיונית > מלך ואקאנדה

עם מותו של טצ'אקה, טצ'אלה מקבל על עצמו את כס המלוכה. הוא ואוקויה, מנהיגת יחידת הדורה מילאג'ה, מחלצים את אהובתו לשעבר של טצ'אלה, נאקיה, ממשימה חשאית כדי שתוכל להשתתף בטקס ההכתרה שלו עם אמו רמונדה ואחותו הצעירה שורי. בטקס ההכתרה, מנהיג שבט הג'בארי מ'באקו קורא תיגר על טצ'אלה ועל הכתר בקרב פולחני. למרות שבהתחלה ידו של מ'באקו על העליונה, טצ'אלה מביס אותו ומשכנע אותו להיכנע במקום למות.
יוליסס קלו ושותפו אריק סטיבנס גונבים יצירה ואקאנדית ממוזיאון בלונדון. וו'קאבי, חברו של טצ'אלה ואהובהּ של אוקויה, מפציר בטצ'אלה להביא את קלו. טצ'אלה, אוקויה ונאקיה נוסעים לפוסאן, שם קלו מתכנן למכור את היצירה לסוכן ה-CIA אוורט ק. רוס. קרב יריות פורץ וקלו מנסה לברוח אך נתפס על ידי טצ'אלה, שמשחרר אותו באי-רצון להשגחתו של רוס. אריק תוקף ומשחרר את קלו; רוס נפצע קשה כשהגן על נאקיה. במקום לרדוף אחרי קלו, טצ'אלה לוקח את רוס לוואקאנדה, שם הטכנולוגיה שלהם יכולה להציל אותו.
בעוד שורי מרפאת את רוס, טצ'אלה מתעמת עם זורי לגבי נג'ובו. זורי מסביר שנג'ובו תכנן לחלוק את הטכנולוגיה של ואקאנדה עם אנשים ממוצא אפריקאי ברחבי העולם כדי לעזור להם לכבוש את המדכאים שלהם. כשטצ'אקה עצר את נג'ובו, האחרון תקף את זורי ואילץ את טצ'אקה להרוג אותו. טצ'אקה ציווה על זורי לשקר שנג'ובו נעלם והשאיר אחריו את בנו האמריקני של נג'ובו כדי לשמור על השקר. הילד הזה גדל להיות סטיבנס, חייל בצבא ארצות הברית שאימץ את השם "קילמונגר".
בינתיים, קילמונגר הורג את קלו ולוקח את גופתו לוואקאנדה. הוא מובא בפני זקני השבט, חושף את זהותו כנג'דקה ותובע את כס המלכות. קילמונגר מאתגר את טצ'אלה לקרב פולחני, שבו הוא הורג את זורי, מביס את טצ'אלה ומשליך אותו בכוח מעל המפל אל מותו המשוער. קילמונגר בולע את העשב בצורת לב ומורה לשרוף את שאר העשבים, אבל נאקיה מצליחה לחלץ עשב אחד.
נאקיה, שורי, רמונדה ורוס בורחים לשבט הג'בארי לעזרה. הם מוצאים את טצ'אלה בתרדמת, לאחר שניצל על ידי הג'בארי כגמול על שחס על חייו של מ'באקו. טצ'אלה נרפא על ידי העשב של נאקיה, וחוזר להילחם בקילמונגר, שלובש את חליפת הפנתר השחור שלו. השניים נלחמים במכרה הוויברניום של ואקאנדה, וטצ'אלה משבש את החליפה של קילמונגר ודוקר אותו. קילמונגר מסרב להירפא, בוחר למות אדם חופשי במקום להיכלא.
טצ'אלה מקים מרכז הסברה בבניין שבו מת נג'ובו, אשר ינוהל על ידי נאקיה ושורי. מאוחר יותר, טצ'אלה מופיע בפני האומות המאוחדות כדי לחשוף את הטבע האמיתי של ואקאנדה לעולם.
ביוגרפיה בדיונית > העימות נגד תאנוס

בשנת 2018, טצ'אלה מעניק לבארנס זרוע רובוטית חדשה. לאחר מכן, טצ'אלה מקבל בברכה את רוג'רס, רומנוף, וילסון, רודס, ברוס באנר, מקסימוף וויז'ן כשהם מגיעים לוואקאנדה, כדי ששורי תוכל לעבוד על חילוץ אבן המחשבה מוויז'ן. טצ'אלה נלחם לצד הקבוצה ולצד צבא ואקאנדה בהתקפה של הפולשים, ועד להגעתם של תור, רוקט וגרוט. עם זאת, תאנוס מגיע לוואקאנדה, משלים את כפפת האינסוף, מפעיל אותה ומוחק מחצית מכל החיים ביקום. כתוצאה מכך, טצ'אלה מתפורר יחד עם בארנס, וילסון, מקסימוף וגרוט.
בשנת 2023, טצ'אלה מושב לחיים. הוא, שורי, וילסון, בארנס, מקסימוף, גרוט וצבא ואקאנדה ששב לחיים מובאים על ידי אדוני אמנויות הכישוף למתחם הנוקמים ההרוס כדי להצטרף לקרב האחרון נגד תאנוס חלופי. שבוע לאחר מכן, טצ'אלה משתתף בהלוויה של סטארק.
ביוגרפיה בדיונית > מוות ומורשת

בשנת 2024, טצ'אלה נפטר ממחלה לא מוגדרת ששורי מאמינה שהעשב בצורת לב יכל לרפא. מתגלה שלפני מותו, טצ'אלה הביא לעולם ילד בשם טוסיין יחד עם נאקיה. נאקיה גידלה את טוסיין בהאיטי, שכן היא וטצ'אלה הסכימו שעדיף לילד לגדול הרחק מהלחץ של החיים בוואקאנדה. טצ'אלה ביקש שבמקרה שימות בטרם עת השניים לא ישתתפו בהלווייתו, אז הם ערכו טקס משלהם בהאיטי. שורי הופכת לפנתר השחור החדש. מאוחר יותר, נקיה מציגה את שורי בפני טוסיין, שמגלה ששמו הוואקאנדי הוא טצ'אלה, כמו אביו.
יצירה ואפיון דמות

צ'דוויק בוזמן גילם את טצ'אלה ביקום הקולנועי של מארוול, והופיע לראשונה בסרט "קפטן אמריקה: מלחמת האזרחים" (2016). בוזמן חתם על עסקה עם מארוול להופיע בחמישה סרטים. בוזמן פיתח את המבטא הוואקאנדי בעצמו, והשתמש בו במהלך כל ההפקה "בין אם הוא היה בצילומים ובין אם לא", בעוד ששפת ואקאנדה התבססה על שפת הקוסה, אותה למד מג'ון קאני – אשר גילם את אביו של טצ'אלה, טצ'אקה.
תלבושת הפנתר השחור היא שילוב של תלבושת פרקטית ואפקטים חזותיים, הכוללת מארג רשת ויברניום בדומה לשריון שרשראות.
בוזמן שב לגלם את הדמות בסרטים "הפנתר השחור" (2018), "הנוקמים: מלחמת האינסוף" (2018) ו"הנוקמים: סוף המשחק" (2019).
יצירה ואפיון דמות > מותו של צ'דוויק בוזמן

ב-28 באוגוסט 2020, בוזמן נפטר לאחר מאבק של ארבע שנים בסרטן. כתוצאה מכך, מותו נכתב לתוך הסרט "הפנתר השחור: ואקאנדה לנצח" (2022), בו טצ'אלה מת ממחלה לא מוגדרת. מארוול החליטו שלא ללהק מחדש את דמותו של טצ'אלה, ובסופו של דבר הפכו את אחותו הצעירה שורי, בגילומה של לטישה רייט, לדמות הראשית בסרט ההמשך ולפנתר השחור החדש.
פרסים ומועמדויות

| שנה | פרויקט | פרס | קטגוריה | תוצאה | הערות שוליים |
| --- | --- | --- | --- | --- | --- |
| 2016 | קפטן אמריקה: מלחמת האזרחים | פרסי בחירת הנוער | הכימיה הטובה ביותר (עם סקרלט ג'והנסון, דון צ'ידל, פול בטאני ורוברט דאוני ג'וניור) | מועמדות |  |
| 2016 | קפטן אמריקה: מלחמת האזרחים | פרסי בחירת הנוער | גנב/ת סצנה | מועמדות |  |
| 2017 | קפטן אמריקה: מלחמת האזרחים | פרס NAACP Image | שחקן המשנה הטוב ביותר בסרט קולנוע | מועמדות |  |
| 2017 | קפטן אמריקה: מלחמת האזרחים | פרסי בחירת הילדים של ניקלודיאון | #יחידה (עם צוות השחקנים) | מועמדות |  |
| 2017 | קפטן אמריקה: מלחמת האזרחים | פרס סאטורן | שחקן המשנה הטוב ביותר | מועמדות |  |
| 2018 | הפנתר השחור | פרסי הסרטים והטלוויזיה של MTV | ההופעה הטובה ביותר בסרט | זכייה |  |
| 2018 | הפנתר השחור | פרסי הסרטים והטלוויזיה של MTV | הגיבור הטוב ביותר | זכייה |  |
| 2018 | הפנתר השחור | פרסי הסרטים והטלוויזיה של MTV | הקרב הטוב ביותר (עם וינסטון דיוק) | מועמדות |  |
| 2018 | הפנתר השחור | פרסי הסרטים והטלוויזיה של MTV | הצוות הטוב ביותר (עם לופיטה ניונגו, לטישה רייט ודנאי גורירה) | מועמדות |  |
| 2018 | הפנתר השחור | פרסי ה-BET | השחקן הטוב ביותר | זכייה |  |
| 2018 | הפנתר השחור | פרס סאטורן | השחקן הטוב ביותר | מועמדות |  |
| 2018 | הפנתר השחור | פרסי בחירת הנוער | שחקן הקולנוע הנבחר: מדע בדיוני | מועמדות |  |
| 2018 | הפנתר השחור | פרסי בחירת הנוער | הנשיקה הנבחרת (עם לופיטה ניונגו) | מועמדות |  |
| 2018 | הפנתר השחור | פרסי בחירת הנוער | הכימיה הנבחרת בסרט קולנוע (עם לופיטה ניונגו) | מועמדות |  |
| 2019 | הפנתר השחור | פרס גילדת שחקני המסך | צוות השחקנים הטוב ביותר בסרט קולנוע | זכייה |  |
| 2019 | הפנתר השחור | פרסי Black Reel | השחקן הטוב ביותר | זכייה |  |
| 2019 | הפנתר השחור | פרסי בחירת הילדים של ניקלודיאון | שחקן אהוב | מועמדות |  |
| 2019 | הפנתר השחור | פרסי בחירת הילדים של ניקלודיאון | גיבור על אהוב | מועמדות |  |
| 2019 | הפנתר השחור | פרס NAACP Image | השחקן הטוב ביותר בסרט קולנוע | זכייה |  |
| 2019 | הנוקמים: מלחמת האינסוף | פרסי ה-BET | השחקן הטוב ביותר | מועמדות |  |
| 2019 | הנוקמים: סוף המשחק | פרסי ה-BET | השחקן הטוב ביותר | מועמדות |  |
| 2022 | מה אם...? | פרס אמי לבידור בפריים טיים | דיבוב יוצא מהכלל של דמות (לאחר מותו) | זכייה |  |
טכיון

בפיזיקה תאורטית, טכיון הוא חלקיק היפותטי אשר לכאורה נע במהירויות הגבוהות ממהירות האור c, אך לפי התאוריה המקובלת מייצג למעשה חוסר יציבות של המצב הפיזיקלי. מקור השם הוא במילה היוונית "טכיס" (ταχύς), שפירושה "מהיר". הראשון שהציע את אפשרות קיומם של חלקיקים אלו היה הפיזיקאי הגרמני ארנולד זומרפלד, אך השם טכיון הוטבע רק בשנות ה-60 של המאה ה-20.
טכיונים הופיעו במסגרת מספר תאוריות, ובהן תורת המיתרים. בכל תורת שדות קוונטית, אף שטכיון נראה כפתרון של משוואות התאוריה אשר מייצג חלקיק, הוא למעשה מייצג חוסר יציבות של השדות הפיזיקליים. מצב כזה קורה כאשר מתרחשת שבירת סימטריה ספונטנית. גם בתורת המיתרים, מפורש טכיון כחוסר יציבות של המצב הפיזיקלי.
למרות זאת, מפעם לפעם נעשים ניסיונות לגילוי חלקיקים הנעים מהר ממהירות האור, ניסיונות שנכשלו עד כה; גילוי של חלקיקים כאלה יערער את יסודות הפיזיקה המודרנית. מאמר זה מתייחס לחלקיקים היפותטיים כאלה.
תכונות בסיסיות

הטכיון כחלקיק שמהיר ממהירות האור צפוי לגלות מספר תכונות שיראו לנו משונות. ישנן שתי גישות שקולות לטיפול בקינמטיקה שלו.

1. הטכיונים מצייתים לאותו אינווריאנט לורנץ אשר מקיימים חלקיקים איטיים ממהירות האור, המכונים "ברדיונים", על פיו מתקיים  \ E^{2}=p^{2}c^{2}+m^{2}c^{4}כאשר
E - האנרגיה הכוללת של הגוף
p - התנע היחסותי של החלקיק
m - המסה של החלקיק
c - מהירות האור.
בנוסף, מתקיימת משוואת האנרגיה הכוללת  \ E={\frac {mc^{2}}{\sqrt {1-{\frac {v^{2}}{c^{2}}}}}}, כאשר
E - האנרגיה הכוללת של הגוף
c - מהירות האור
v - מהירות הגוף.
ניתן לראות כי בעבור טכיון, השורש המופיע בביטוי הנ"ל הוא שלילי ולפיכך תוצאת החישוב היא מרוכבת או מספר מדומה טהור. על מנת לשמור על האנרגיה כגודל ממשי, יש צורך להגדיר את המסה של הטכיון כמספר מדומה טהור, כיוון שחלוקה של מספר מדומה טהור באחר היא מספר ממשי.

2. בניסוח אחר, אם נרצה לשמור על מסה גם כמספר ממשי, נשכתב את האינוריאנט של לורנץ  \ E^{2}+m^{2}c^{4}=p^{2}c^{2}כך שלאחר השינוי משוואת האנרגיה הכללית הנה  \ E={\frac {mc^{2}}{\sqrt {{\frac {v^{2}}{c^{2}}}-1}}}. בכך, אנו נמנעים מלתת פרשנות למשמעות הפיזיקלית של מסה מדומה.
ניתן בקלות לראות כי שתי הגישות שקולות לחלוטין מבחינה מתמטית, וגוררות את אותן תופעות פיזיקליות לתכונות של החלקיקים הללו.
תכונות בסיסיות > תופעות

תופעה אחת, העולה מניתוח מתמטי של המשוואות, היא כי הגדלת האנרגיה של טכיון למעשה תגרור ירידה במהירותו בעוד שהקטנת אנרגיה תגביר את מהירותו לאינסוף.
תופעה נוספת עולה מניתוח הנוסחה
היא כי ציר הזמן של טכיון הוא הפוך לציר הזמן שלנו, ולמעשה הזמן יראה כאילו הוא נע בכיוון ההפוך, כך שתוצאה תגרור סיבה.
תופעות של התבדרות בתאוריה פיזיקלית מעידות בדרך כלל על כך שהתאוריה אינה שלמה או שהצבנו במשוואותיה ערכים "לא פיזיקליים". במקרה זה v>c היא ההצבה הלא פיזיקלית שכן נדרשת אנרגיה אינסופית על מנת לחצות את מהירות האור.
תכונות בסיסיות > פיתוח גאומטרי יחסותי

גאומטרית, מערכת של חלקיק שנע ביחס למערכת המעבדה היא מערכת בה קו תנועתו ביחס למערכת המעבדה הוא ציר הזמן, והקו המתקבל משיקופו ביחס לקונוס האור הוא ציר המרחב. על כן, ניתן לפתח נאיבית טרנספורמציה למעבר למערכת של טכיון באופן הבא: נשרטט את קווי הזמן והמרחב, ונשים לב שהיטל מאורע כלשהו 




A

μ




{\textstyle A^{\mu }}

 על ציר המרחב של הטכיון זהה להיטל של אותו מאורע על ציר הזמן של מערכת הנעה במהירות הפכית משל הטכיון (שהיא קטנה ממהירות האור). בדומה, היטל המאורע על ציר הזמן של הטכיון זהה להיטל המאורע על ציר המרחב של המערכת הנעה במהירות ההפכית.
על כן, במערכת הטכיון, המאורע 




A

μ




{\textstyle A^{\mu }}

 ימדד כפי שימדד המאורע עם רכיבי זמן ומרחב משוחלפים המתאים לו, במערכת של החלקיק עם המהירות ההפכית. לכן אם נסמן ב  A'^{\mu } את המאורע במערכת הטכיון, נקבל לאחר חישוב (ביחידות של מהירות האור שווה לאחד): A'^{\mu }={\begin{bmatrix}\gamma ({\frac {1}{v}})&-{\frac {1}{v}}\gamma ({\frac {1}{v}})\\-{\frac {1}{v}}\gamma ({\frac {1}{v}})&\gamma ({\frac {1}{v}})\end{bmatrix}}{\begin{bmatrix}A^{1}\\A^{0}\end{bmatrix}}={\begin{bmatrix}\Gamma (v)&-v\Gamma (v)\\-v\Gamma (v)&\Gamma (v)\end{bmatrix}}A^{\mu }כאשר  v מהירות הטכיון במערכת המעבדה וכן סימנו: \Gamma (v)=-{\frac {sgn(v)}{\sqrt {v^{2}-1}}}על כן קיבלנו טרנספורמציה המקבילה לטרנספורמציית לורנץ עבור מערכות במהירות גדולה ממהירות האור, ובמסגרתה גם פקטור לורנץ טכיוני, שקטן עם המהירות בערכו המוחלט. אותו פקטור מהווה, כפי שניתן לראות על-פי דמיון המטריצות לטכיונים וחלקיקים רגילים, את הפקטור של התארכות הזמן והתקצרות האורך במערכת הטכיון.
נעיר כי פיתוח זה נובע מאנלוגיה גאומטרית ואינו חלק מתורת היחסות הפרטית על עקרונותיה הרגילים, בדיוק כמו הרעיון של קיום הטכיונים.
קוונטיזציה של טכיונים

כאשר מבצעים קוונטיזציה לטכיונים, התכונות אותן הן יגלו אם חלקיקים אלו קיימים:
ספין: טכיונים יהיו חלקיקים חסרי ספין אשר מצייתים לסטטיסטיקת פרמי-דיראק משמע הם פרמיונים סקלרים, שילוב האסור לפרמיונים רגילים, והם נוצרים ומושמדים בזוגות.
מטען חשמלי: שאלת קיום המטען החשמלי לטכיונים היא בעייתית מבחינת הטיפול של משוואות מקסוול, כיוון שאין איזו שהיא הצדקה מתמטית או פיזיקלית לכך שהם יהיו נטרליים או טעונים, טכיון טעון יאבד אנרגיה כתוצאה מפליטת קרינת צ'רנקוב בהיותו מהיר יותר מגל אלקטרומגנטי בכל טווח שהוא (בדומה לחלקיקים רגילים), כתוצאה מכך קו העולם של הטכיון במרחב-זמן יוצר היפרבולה אך כיוון שהטכיון מאבד אנרגיה, מהירותו כאמור חייבת לעלות, עד אינסוף, כך שלמעשה קו העולם מיוצג על ידי היפרבולה של שני טכיונים שווי תנע ומטען הפוך אשר משמידים אחד את השני כאשר מהירותם שואפת לאינסוף (כיוון שבאינסוף לחלקיקים אין אנרגיה ותנע סופי לא מופרים חוקי השימור). אפילו טכיון נייטרלי שהוא חלקיק בעל מסה יהיה חייב לפלוט קרינת צ'רנקוב כבידתית.
ניסיונות גילוי

בשנת 1973 נטען על ידי צמד חוקרים כי במטר של קרינה קוסמית הובחן חלקיק על-אורי, בעל מסה ממשית, טענה אשר לא אושרה או הוכחה עד היום. טענה זו גררה העלאת השערה כי חלקיקים יכולים להיות בעלי קו זמן עצמאי משלהם שיאפשר להם לנוע למעשה אחורה בזמן, מה שיראה לצופה חיצוני כאילו היה זה טכיון.
מבחינה ניסויית לא נמצאה עד כה הוכחה או הפרכה של טענות אלו.
ב-22 בספטמבר 2011 פרסמה קבוצת חוקרים תוצאות מחקרים שנערכו במשך כ-3 שנים במאיץ החלקיקים בז'נבה, לפיהם נמדדה תנועת חלקיקי נייטרינו במהירות שגבוהה ממהירות האור. בניסוי נמדדו חלקיקים שעברו מרחק של 730 קילומטר בזמן שקצר ב-60 ננו-שניות מהזמן שלוקח לאור לעבור את אותו מרחק. דובר החוקרים הודיע, כי טווח השגיאה בניסוי הוא 10 ננו-שניות. שבועיים לאחר פרסום המחקר הוצע הסבר אפשרי לשגיאת מדידה המבטלת את מהימנותו
אך בפברואר 2012 טענה זו הופרכה לאחר שהתגלה כי כבל אופטי רופף גרם למדידות השגויות והסדר הושב על כנו.
סיבתיות

נראה כאילו באפשרותם של טכיונים להפר את עקרון הסיבתיות – אחד מאבני היסוד של פיזיקת החלקיקים; אך למעשה, אפילו אילו הייתה לטכיונים אפשרות להגיב עם חומר רגיל, לא הייתה הסיבתיות מופרת: נניח כי חלקיק היה שולח טכיון עם אנרגיה שלילית לעבר וקולט אותו (משמע: מידע עבר מהעתיד לעבר של קו העולם של החלקיק), ובכך היה יוצר פרדוקסים לוגיים כמו פרדוקס הסבא. פתרון לכך הוא הפירוש של פיינברג, הגורס כי ניתן לפרש טכיון עם אנרגיה שלילית הנבלע כטכיון עם אנרגיה חיובית הנפלט על ידי החלקיק, וזאת היות שלצופה רגיל אין יכולת להבחין בין קליטה ופליטה של טכיונים, הואיל ועצם הניסיון למדוד טכיון כזה, שמקורו בעתיד, יביא ליצירת אותו טכיון אשר ינוע לעתיד. כך, למעשה, יגלה גלאי טכיונים היפותטי טכיון בכל צורת מדידה שלא תהיה: הוא יקלוט למעשה את הטכיונים שהוא עצמו יוצר.
התוצאה מהאמור לעיל, היא שאם טכיונים קיימים, הם יהיו מסוגלים אמנם להעביר אנרגיה ותנע – אך לצורכי תקשורת הם יהיו חסרי תועלת, כיוון שכל טכיון שיעביר מידע לא ניתן יהיה לגילוי מאחורי רעש הרקע של הטכיונים אשר נוצרים על ידי הגלאי.
תורת השדות ותיאורית המיתרים

בתורת השדות טכיונים מיצגים את הקוונטה (המנה) של השדה, בדרך כלל שדה סקלרי, אשר מסתו בריבוע היא שלילית. קיום של חלקיק כזה מראה על חוסר יציבות של השדה, בעוד שבמירב השדות הקוונטים במצב הריק האנרגיה מינימלית, השדה של הטכיונים נמצא במקסימום מבחינת האנרגיה הפוטנציאלית שלו (בדומה מאוד לכדור בראש גבעה) כך שהפרעה מאוד קטנה תגרום ליצירת חלקיק והתדרדרות של האנרגיה למינימום בצורה מעריכית.
כתוצאה ממנגנון היגס כאשר השדה יגיע למינימום במקום הטכיון יופיע בוזון היגס אשר ריבוע המסה שלו חיובי.
בתיאורית המיתרים הטכיונים מופיעים תדיר כחלק מהמצבים האפשריים של רטיטת המיתרים בתאוריה: אם הטכיון מיוצג באמצעות מיתר פתוח (מה שמייצג חוסר יציבות בממברנה עליה הוא מקושר) המיתר יעבור למצב של מיתר סגור או ממברנה יציבה. אם הטכיון הוא מצב רטט של לולאה סגורה, נגררת אי יציבות במרחב זמן עצמו ובאופן כללי לא ניתן לחזות לאיזה מצב המערכת תדעך ותתייצב בו.
בתרבות פופולרית

הטכיון משמש ככלי עזר להנעת עלילה בהרבה ספרות מדע בדיוני, ומסביר בין היתר תקשורת במהירות העולה על מהירות האור.
הערות שוליים

↑  ME Peskin & DV Schroeder, An Introduction to Quantum Field Theory, Persus Books 1995
↑  ME Peskin & DV Schroeder, An Introduction to Quantum Field Theory, Persus Books 1995
↑  J Polchinsky, String Theory, Vol I: An Introduction to the Bosonic String, Cambridge Univ. Press, 1998
↑  עוזי בלומר, האם הנויטרינים מאתגרים את תורת היחסות של איינשטיין?, באתר כלכליסט, 1 באוקטובר 2011
↑  ד"ר יגאל פת-אל, האם איינשטיין טעה? יתכן שהתגלה חלקיק שעולה על מהירות האור, באתר ynet, 23 בספטמבר 2011, וכן  Neutrinos Travel Faster Than Light, According to One Experiment, בארכיון האינטרנט (באנגלית)
↑  דר. גלי ויינשטיין, ‏תורת היחסות הפרטית גם מסנכרנת את הזמן בניסוי הניטרינו הטכיוני וגם פותרת את הבעיה בניסוי. ניטרינו טכיוני חלק ב', באתר "הידען", 19 באוקטובר 2011
↑  G. Feinberg, Possibility of Faster-Than-Light Particles
| חלקיקים בפיזיקה |
| --- | --- | --- |
| חלקיקים יסודיים | חלקיקים יסודיים |  |
| בוזונים | בוזוני כיול (פוטון • גלואון • בוזון W+ • בוזון W- • בוזון Z0) • בוזון היגס |  |
| קווארקים | למעלה (קווארק • אנטיקווארק) • למטה (קווארק • אנטיקווארק) • קסום (קווארק • אנטיקווארק) • מוזר (קווארק • אנטיקווארק) • עליון (קווארק • אנטיקווארק) • תחתון (קווארק • אנטיקווארק) |  |
| לפטונים | אלקטרון • פוזיטרון • מואון • אנטימואון • טאו • אנטיטאו • ניוטרינו • אנטיניוטרינו • ניוטרינו אלקטרוני • אנטיניוטרינו אלקטרוני • ניוטרינו מואוני • אנטיניוטרינו מואוני • ניוטרינו טאואוני • אנטיניוטרינו טאואוני |  |
| חלקיקים מורכבים | חלקיקים מורכבים |  |
| באריונים | נוקליאונים (פרוטון • נייטרון) • אנטיפרוטון • אנטינייטרון • היפרונים • באריון אקזוטי (פנטאקווארק) • הפטאקווארק • הקסאקווארק |  |
| מזונים | פאיון • קאון • אטא • פי • מזון D • מזון J/psi • מזון B • אופסילון • מזון אקזוטי (טטראקווארק) • Y(4140) |  |
| לא האדרונים | גרעין האטום • אטום • מולקולה • אטומים אקזוטיים (אנ') (מואוניום) |  |
| חלקיקים היפותטיים | חלקיקים היפותטיים |  |
| בוזונים | גרביטון • מזון אקזוטי • כדור גלואונים |  |
| פרמיונים | באריון אקזוטי |  |
| שותפי על | גרביטינו • לא גאוג'ינואים (ניוטרלינו • צ'רג'ינו) |  |
| אחרים | טכיון • מונופול מגנטי • פראון |  |
| --- | --- |
בקרת זהויות :  NLI: 987007555927105171  GND: 4058869-5  LCCN: sh85131853  NKC: ph196686
חנן אזולאי

חנן אזולאי (נולד ב-23 במרץ 1958 בירושלים) הוא כדורגלן עבר ישראלי ששיחק בעיקר בעמדת הבלם, ולאורך כל הקריירה (15 עונות) שיחק בבית"ר ירושלים. אזולאי היה קפטן הקבוצה וזכה עמה בחמישה גביעים ובאליפות הראשונה בתולדותיה.
קריירה ככדורגלן

אזולאי החל הקריירה התחיל במחלקת הנוער של בית"ר ירושלים ועלה לקבוצת הבוגרים בשנת 1975 בגיל 16 בלבד בעידודו של המאמן מישל פורטל. אזולאי שיחק בעיקר בעמדת הבלם, אך שיחק גם כמגן וכקשר.
בעונת 1975/1976 היה שותף לתואר הראשון של הקבוצה, גביע המדינה, ולאחר מכן זכה להניף כקפטן הקבוצה שלושה גביעים נוספים בין השנים 1982–1989. אזולאי שימש קפטן הקבוצה במשך כשבע עונות.
לזכותו של אזולאי 5 הופעות במדי נבחת ישראל, כולן במסגרת משחקי ידידות בין השנים 1984–1986.
בתום עונת 1989/1990 נפצע אזולאי בברכו וקרע את הרצועה הצולבת, והוא פרש ממשחק פעיל בגיל 32.
לאזולאי 41 שערי ליגה ב-396 הופעות במדי בית"ר ירושלים, והוא מדורג במקום השני אחרי אורי מלמיליאן בטבלת שיאני ההופעות של המועדון בכל הזמנים.